32001R2181
L 293/8
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕГЛАМЕНТ (ЕО) № 2181/2001 НА КОМИСИЯТА
от 9 ноември 2001 година
за изменение на Регламент (ЕИО) № 563/82 по отношение на критерия за определяне на млади некастрирани мъжки животни от рода на едрия рогат добитък
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Регламент (ЕО) № 1254/1999 на Съвета от 17 май 1999 година относно общата организация на пазара на говеждо и телешко месо (1), последно изменен с Регламент (ЕО) № 1512/2001 на Съвета (2),
като взе предвид Регламент (ЕИО) № 1208/81 на Съвета от 28 април 1981 относно определяне на скàла за класификация на кланичните трупове на възрастни говеда (3), последно изменен с Регламент (ЕИО) № 1026/91 на Съвета (4), и по-специално член 3, параграф 1 от него,
като има предвид, че:
(1)
Член 2 от Регламент (ЕИО) № 563/82 на Комисията от 10 март 1982 г. относно определяне на подробни правила за прилагане на Регламент (ЕИО) № 1208/81 по отношение на установяването на пазарните цени на възрастните говеда на основата на скàлата на Общността за класификация на кланичните трупове на възрастни говеда (5), последно изменен Регламент (ЕИО) № 2090/93 (6), създава база за установяване на критерий за разграничаване между кланичните трупове на млади некастрирани мъжки животни на възраст по-малко от две години и кланичните трупове на останалите по-стари животни по степента на вкостеняване на определени прешлени.
(2)
Регламент (ЕО) № 1760/2000 на Европейския парламент и на Съвета от 17 юли 2000 г. относно установяване на система за идентифициране и регистриране на говедата и относно етикетирането на говеждото и телешкото месо и на продуктите от говеждо и телешко месо, и за отмяна на Регламент (ЕО) № 820/97 на Съвета (7) установява система за индивидуално идентифициране и регистриране на говедата, която дава възможност за наблюдение върху тях през целия им живот.
(3)
За обезпечаване на съгласувано и адаптирано законодателство критерият за идентифициране от член 2 от Регламент (ЕИО) № 563/82 следва да се измени в такъв смисъл с оглед целите на проверките, че информацията относно възрастта на животното в системата за идентифициране и регистриране, установена в държавите-членки в съответствие с дял I от Регламент (ЕО) № 1760/2000, да се използва за идентифициране на кланичните трупове на некастрираните мъжки животни от рода на едрия рогат добитък, които са на възраст под две години.
(4)
Следва да се остави достатъчно дълъг период преди прилагането, през който държавите-членки да могат да се адаптират към новата система.
(5)
Мерките, предвидени в настоящия регламент, са в съответствие със становището на Управителния комитет по говеждо и телешко месо,
ПРИЕ НАСТОЯЩИЯ РЕГЛАМЕНТ:
Член 1
Член 2 от Регламент (ЕИО) № 563/82 се заменя със следното:
„Член 2
За целите на прилагането на член 3, параграф 1 от Регламент (ЕИО) № 1208/81 кланичните трупове на некастрираните млади мъжки животни на възраст под две години и кланичните трупове на останалите некастрирани мъжки животни следва да се различават по възрастта на животното, която се проверява въз основа на информацията, налична в системата за идентифициране и регистриране на говедата, установена във всяка държава-членка в съответствие с дял I от Регламент (ЕО) № 1760/2000 на Европейския парламент и на Съвета (8).
Член 2
Настоящият регламент влиза в сила на третия ден след публикуването му в Официален вестник на Европейските общности.
Той се прилага от 1 април 2002 г.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 9 ноември 2001 година.